ทุเรียนไทย กำลังเจอคู่แข่ง แย่งตลาดจีน
อะไรคือ ความท้าทายสำคัญของทุเรียนไทย คู่แข่งแย่งตลาดจีน น่ากลัวมากแค่ไหน ลงทุนแมนจะเล่าให้ฟัง
15 ม.ค. 2566

ทุเรียนไทย กำลังเจอคู่แข่ง แย่งตลาดจีน /โดย ลงทุนแมน 
“ทุเรียนไทย ดังไกลถึงเมืองจีน” คำพูดนี้ ก็คงไม่ผิดนัก เพราะทุเรียนเป็นหนึ่งในผลไม้ของไทย ที่คนจีนชื่นชอบเป็นอย่างมาก
ซึ่งจีน ก็เป็นตลาดที่มีการบริโภคทุเรียนมากถึง 90% ของทุเรียนทั่วโลก และประเทศไทยเอง ก็ได้รับสิทธิ์ผูกขาดการส่งออกทุเรียนสดไปยังจีน มาอย่างยาวนานเกือบ 10 ปี
แต่ในวันนี้ ทุเรียนจากไทยกำลังเจอความท้าทายสำคัญ และอาจไม่ใช่วันที่ทุเรียนบ้านเรา สามารถครองใจคนจีนได้เต็มที่อีกต่อไป
อะไรคือ ความท้าทายสำคัญของทุเรียนไทย
คู่แข่งแย่งตลาดจีน น่ากลัวมากแค่ไหน
ลงทุนแมนจะเล่าให้ฟัง  
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ทุเรียน เป็นผลไม้ที่ขึ้นชื่อของไทยมานาน เพราะมีกลิ่น รสชาติ และรูปร่างที่โดดเด่น เช่น ทุเรียนหมอนทอง ทุเรียนก้านยาว หรือสายพันธุ์อื่น ๆ
โดยเรามีการส่งออกทุเรียนไปยัง 3 ตลาดหลัก ได้แก่
- จีน 96%
- ฮ่องกง 3%
- อื่น ๆ เช่น มาเลเซีย เกาหลีใต้ 1%
ชัดเจนว่าทุเรียนไทย พึ่งพาตลาดจีนเกือบทั้งหมด และหากเราเดินผ่านคนจีน ทุก ๆ 100 คน จะมีคนจีนที่ชอบกินทุเรียนอย่างน้อย 8 คน
แม้ว่าสัดส่วนอาจดูไม่เยอะมากนัก แต่หากเทียบกับประชากรจีน ที่มีมากถึง 1,400 ล้านคน เท่ากับว่ามีคนจีนที่ชอบกินทุเรียนมากถึง 112 ล้านคน เลยทีเดียว
หากเราลองไปดูการนำเข้าทุเรียนของจีนในช่วง 10 ปีที่
ผ่านมา โดยเฉพาะทุเรียนสด
- ปี 2011 ปริมาณการนำเข้า 210,938 ตัน 
มูลค่าการนำเข้า 7,821 ล้านบาท
- ปี 2021 ปริมาณการนำเข้า 821,589 ตัน 
มูลค่าการนำเข้า 145,000 ล้านบาท
จะเห็นได้ว่าทั้งปริมาณ และมูลค่าการนำเข้าทุเรียนสดของจีน มีการเพิ่มขึ้นแบบก้าวกระโดด และกว่า 9 ใน 10 ของผลผลิตก็มาจากไทยอีกด้วย
อย่างไรก็ตาม หากลองมองไปในอนาคต อนาคตของทุเรียนไทยก็มีความเสี่ยงรออยู่เหมือนกัน
เรื่องแรกเลยคือ “จีนเปิดกว้างการนำเข้าทุเรียนสดมากขึ้น”
ช่วง 10 ปีมานี้ ไทยเป็นประเทศเดียว ที่จีนอนุญาตให้นำเข้าทุเรียนสดได้แบบไม่เสียภาษี
แต่ต้องได้รับการรับรองมาตรฐาน GAP ย่อมาจาก Good Agricultural Practice หรือรับประกันว่ามีการปลูก เก็บเกี่ยว และขนส่งอย่างเหมาะสม
แต่ในปัจจุบัน เวียดนามและฟิลิปปินส์ได้รับสิทธิ์ส่งออกทุเรียนสดได้แล้ว ส่วนมาเลเซียก็ได้รับสิทธิ์ให้ส่งออกไปยังจีนทั้งลูกเช่นกัน
เท่ากับว่า คนจีนมีทางเลือกในการกินทุเรียนจากประเทศอื่น ๆ ได้เพิ่มขึ้น จากแต่ก่อนที่จะมีเพียงทุเรียนจากไทย
เรื่องต่อมาคือ “ผลผลิตของคู่แข่ง ใกล้เคียงกับไทยมากขึ้น”
หากลองเทียบ ผลผลิตทุเรียนของประเทศคู่แข่งของเรา ปี 2021 ที่ผ่านมา
- อินโดนีเซีย 1,370,000 ตัน 
- ไทย 1,200,000 ตัน
- เวียดนาม 642,600 ตัน 
- มาเลเซีย 448,000 ตัน
จะเห็นได้ว่า คู่แข่งทุเรียนไทย สามารถปลูกทุเรียนได้ใกล้เคียงกับไทยมากขึ้น
โดยเฉพาะเวียดนาม ที่มีการปลูกทุเรียนไล่ตามขึ้นมา
หรืออย่างมาเลเซียเอง ก็มีการส่งเสริมให้เกษตรกรในประเทศที่เคยปลูกปาล์มน้ำมัน หันมาปลูกทุเรียนที่ได้ราคาขายที่ดีกว่า
และแม้ว่ามาเลเซียและอินโดนีเซีย มีการบริโภคทุเรียนในประเทศเป็นจำนวนมาก ทำให้การส่งออกยังไม่สูงมากนัก
แต่จีนเอง ก็อนุญาตให้มีการนำเข้าทุเรียนจากประเทศเหล่านี้ได้ ทำให้ในอนาคต ทุเรียนไทยอาจโดนแย่งส่วนแบ่งในตลาดมากขึ้นก็เป็นได้
และเรื่องสุดท้ายคือ “ต้นทุนการผลิตทุเรียนไทย แพงกว่าประเทศอื่น”
โดยต้นทุนการผลิตทุเรียนไทย อยู่ที่ราว 1 ใน 4 ของราคาขาย เมื่อลองเทียบกับเวียดนาม ที่มีต้นทุนการผลิต คิดเป็น 1 ใน 5 ของราคาขาย
หากแข่งขันด้านราคา ทุเรียนไทยจะเสียเปรียบเวียดนาม เพราะเวียดนามมีต้นทุนการผลิตที่ถูกกว่านั่นเอง
สาเหตุก็เพราะว่า ทุเรียนจากเวียดนามสามารถส่งออกทางบกได้อย่างรวดเร็ว เพราะมีชายแดนติดกับจีนโดยตรง 
ทำให้มีต้นทุนการขนส่งถูกกว่า รวมทั้งยังมีความได้เปรียบเรื่องต้นทุนค่าแรงที่น้อยกว่าอีกด้วย
แต่หากจะแข่งขันเรื่องคุณภาพ ทุเรียนจากมาเลเซียที่มีชื่อว่า “ทุเรียนมูซานคิง” สามารถขายในราคาที่สูงกว่าทุเรียนหมอนทองจากไทยถึง 4 เท่า
ซึ่งคนจีนก็นิยมกินทุเรียนจากมาเลเซียอยู่ไม่น้อย แม้ราคาจะแพงกว่าทุเรียนจากไทย เพราะมีการทำการตลาดให้คนจีนจดจำเอกลักษณ์ที่โดดเด่นอย่างต่อเนื่อง
ถึงตรงนี้ ก็น่าติดตามต่อเหมือนกันว่า อนาคตของทุเรียนไทยในตลาดจีน จะเป็นไปในทิศทางไหน ท่ามกลางคู่แข่งที่ดูเหมือนจะกำลังแข็งแกร่งมากยิ่งขึ้น..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-